गाजियाबाद में श्मशान भूमि की छत ढही, हादसे में 23 लोगों की मौत, पीएम मोदी ने हादसे पर शोक व्यक्त किया
दिल्ली से सटे यूपी के गाजियाबाद में आज एक बड़ा हादसा हो गया। गाजियाबाद के मुरादनगर स्थित एक श्मशान भूमि की छत ढह गई। हादसे के वक्त बड़ी संख्या में लोग वहां मौजूद थे।
गाजियाबाद: दिल्ली से सटे यूपी के गाजियाबाद में रविवार को बड़ा हादसा हो गया। गाजियाबाद के मुरादनगर स्थित एक श्मशान भूमि की छत ढह गई। हादसे के वक्त बड़ी संख्या में लोग वहां मौजूद थे। छत ढहने से 23 लोगों की इस हादसे में मौत हो गई है जबकि कई लोग हादसे में घायल हुए है। पुलिस ने बताया कि जब छत ढही, तो बारिश से बचने के लिए 25 लोग उसके नीचे खड़े थे। इनमें से अधिकतर लोग रामधन के रिश्तेदार थे, जिनका उस वक्त वहां अंतिम संस्कार हो रहा था। प्रधानमंत्री नरेंद्र मोदी और राष्ट्रपति रामनाथ कोविंद ने इस हादसे पर शोक व्यक्त किया है। पीएम मोदी ने इस हादसे पर शोक व्यक्त करते हुए ट्वीट कर कहा, 'उत्तर प्रदेश के मुरादनगर में हुए दुर्भाग्यपूर्ण हादसे की खबर से अत्यंत दुख पहुंचा है। राज्य सरकार राहत और बचाव कार्य में तत्परता से जुटी है। इस दुर्घटना में जान गंवाने वालों के परिजनों के प्रति संवेदना प्रकट करता हूं, साथ ही घायलों के शीघ्र स्वस्थ होने की कामना करता हूं।'वहीं राष्ट्रपति कोविंद ने भी संवेदना व्यक्त करते हुए कहा, 'मुरादनगर, गाजियाबाद स्थित श्मशान में छत गिरने की घटना अत्यंत दुखद है। मृतकों के परिवार जन को मेरी शोक संवेदनाएं। मैं प्रार्थना करता हूं कि इस दुर्घटना में आहत लोग शीघ्र ही स्वस्थ हों। स्थानीय प्रशासन राहत और सहायता हेतु कार्यरत है।'मुख्यमंत्री योगी आदित्यनाथ ने मृतकों के आश्रितों को 2-2 लाख रुपए की आर्थिक सहायता प्रदान करने के निर्देश दिए हैं और घटना पर गहरा शोक व्यक्त किया है। इसके साथ ही योगी आदित्यनाथ ने अधिकारियों से इस घटना पर रिपोर्ट देने के की निर्देश दिए है। इस हादसे में घालय हुए 20 लोगों को इलाज के लिए गाजियाबाद के विभन्न अस्पतालों में भर्ती कराया गया है। अधिकारियों का कहना है कि घायलों की संख्या अधिक हो सकती है क्योंकि कुछ अन्य को उनके रिश्तेदार घटनास्थल से ले गये।रक्षा मंत्री राजनाथ सिंह ने भी हादसे पर दुख जताते हुए कहा कि गाजियाबाद के मुरादनगर में श्मशान घाट की छत गिर जाने के कारण कई लोगों की मृत्यु के समाचार से मुझे अत्यंत दुख पहुंचा है। दुख की इस घड़ी में मैं मृतकों के परिजनों के प्रति अपनी संवेदना व्यक्त करता हूं, साथ ही कामना करता हूं कि हादसे में घायल हुए लोग जल्द से जल्द स्वस्थ हों।